**НАРОДНО ЧИТАЛИЩЕ “НАУКА – 1870 г.” - ТРОЯН**

**гр.Троян,обл.Ловеч,пл.”Възраждане”; тел:0670/62060,64323 GSM 0888757460**

[**www.naukatroyan.org**](http://www.naukatroyan.org/) **email:** [**nauka\_tr@mail.bg**](mailto:nauka_tr@mail.bg) **biblioteka\_tr@abv.bg**

**Отчет за дейността**

**на НЧ „Наука – 1870 г.” гр.Троян през 2020 г.**

Народно читалище „Наука – 1870 г.“ е традиционно самоуправляващо се българско културно - просветно сдружение на жителите от град Троян, което изпълнява и държавни културно - просветни задачи.

Читалищната дейност се подпомага от Oбщината, тъй като, въпреки институционалната си независимост, читалището приема за приоритет в своята дейност Oбщинската културна политика.

Съгласно Закона за народните читалища и нашия Устав, върховен ръководен орган на читалището е Общото събрание. Към настоящия момент членовете на читалището са **116**, които са физически лица.

За изминалия отчетен период своето членство са прекратили 4 члена, като не са платили дължимия членски внос. Приети са 6 нови члена. За съжаление през 2020 година починаха Мария Марковска – член на Дружество на троянските писатели и читалищен член, Ивайло Ибовски – човек, който много пъти ни е помагал в ремонтните дейности на старата парна инсталация и дългогодишен читалищен член. Бог да ги прости!

За съжаление загубихме и друг приятел на читалището, който не беше член на нашата институция, но милееше за нашата дейност и бе един от най-големите ни дарители. Бог да прости и светла памет на инж. Марин Радевски!

Нека с едноминутно мълчание почетем тяхната памет.

Всички пълноправни членове избират читалищното настоятелство и проверителна комисия.

Членовете на **читалищното настоятелство,** избрани на отчетно – изборно общо събрание през 2019 год. са:

* Д-р Виолета Койновска –председател на читалището
* Инж. Ангел Балев –зам. председател

и членове:

* Инж. Лилия Цанкова
* Г-н Димитър Пиронков
* Д-р Росица Бузева
* Инж. Иванка Църова
* Г-н Валентин Бечев
* Г-н Николай Тодоров

Г-жа Стела Мавродиева

* Инж. Веселин Дудевски

**Проверителната комисия** е в състав:

- Г-жа Стела Маринова – председател

и членове:

- Г-жа Здравка Пеевска

- Г-жа Надка Колева

**Екипът на троянското читалище** се състои от **21 щатни служители -** 12 магистри, 4 бакалаври, 5 със средно специално образование и **8 хоноровани ръководители** и **корепетитори нещатен персонал**.

Те заемат длъжностите – секретар; организатор художествени колективи; счетоводител; касиер-реквизитор; хореографи; трима библиотекари; осветител – огняр; сценичен работник - домакин; озвучител; хигиенист; преподаватели по китара, акордеон, флейта и четирима преподаватели по пиано.

Работното време на читалището е от 7.30 до 20.00 часа без прекъсване от понеделник до петък. По време на празници или представления, читалището е с неномирано работно време.

2020 г. бе юбилейна за НЧ „Наука – 1870 г.“. Читалищната дейност в Троян навърши 150 години. След много умуване екипът на читалището, с помощта на Богдан Дочев, изготви и устойности една мащабна програма за годишнината. Беше предвидено големият концерт-спектакъл да бъде на 5 май, в навечерието на Гергьовден - Празникът на читалището. В програмата бяха обявени няколко конкурса – „Най-активен читател за 2020 г.“ – за най-четящи деца и възрастни, Дни на талантите и интересите. Беше предвидено да се организират екскурзии в читалището, като се допуснат троянци до скритите за зрителя тайни на сцената, оркестрината, реквизита и др. Обяви се дарителска кампания „Да съберем 150 необходими на читателите книги“. Бяха предвидени няколко фестивални дни съвместно с всички читалища от община Троян – дни на театъра, хоровото и танцовото изкуство. Трябваше да представим и книгата „Пътят на читалището“ с автор Ваня Давидова. Предвидени бяха няколко концерта на открито на Детска музикална школа, засаждане на дръвче и др.

Годишнината започнахме с благотворителен концерт за баскетболен клуб „Чавдар“ – „Изкуство и спорт – заедно“. От билети и базар се събраха над 4000 лв., които бяха предоставени на клуба. За първи път в Троян спортът и изкуството си помагаха.

Започнахме с театрални гости, които не сме и помисляли, че могат да дойдат в нашето читалище – например Камен Донев и то с две представления. При гостуването си на нашата сцена и срещата си с троянци той сподели, че е установил за своя грешка решението си да гостува само на големите сцени в големите градове. Радваме се, че бяхме първия град от провинцията, където той гостува. Бяхме предвидили още изненади – театралният колос с магнетичен глас – Мариус Куркински, но ... не успяхме в предвидените месеци. Затвориха ни, културният живот в града ни замря.

Да си признаем, първо бяхме изплашени – за здравето си, за работата си, за живота ни... Излязохме в отпуски. Но дейните читалищни хора, сплотеният екип на читалището от щатните служители, няма спиране. И така не ни беше скучно. Чрез онлайн оперативките на екипа организирахме единственото възможно място за работа – интернет пространството. Изготвихме програма по дни и часове, която съдържаше архивни кадри за читалищния живот – имаше седмица на театъра, на библиотеката, на Детска музикална школа, на ФА „Траяна“, на студия „Гласове“, на ВС „Усмивка“, на Дружеството на троянските писатели и т.н. Целият наличен видео архив на читалището беше събран, обработен и систематизиран по дейности. Голяма гледаемост имаше презентацията за ремонта на читалището, който касаеше енергийната ефективност на сградата.

Така минаха месеците април и май. На 11 май библиотеката на читалището отвори врати.

Ние бяхме първите, които дадоха кураж на хората чрез своето изкуство. На 24 май организирахме концерт на открито предимно с изпълнения от преподавателите в Детска музикална школа. На 23 май всички щатни служители нарисуваха центъра на Троян с кръгове на разстояние 1.5 метра един от друг, за да обособят местата на открито, където могат да застанат троянци и да няма скупчване на хора. Беше весело ☺ Самият концерт ние никога няма да забравим. Не сме били на по-емоционален 24 май. Бяхме заедно и работехме любимата си работа – читалищната. След това читалищната работа продължи с ритъм, определен от епидемиологичната обстановка. Спазвахме всички разпореждания за дезинфекция и ограничения в нашите дейности.

И така с нови заповеди почти през седмица на здравния министър, ние успяхме да реализираме следната читалищна дейност през 2020 г.:

Ще разгледаме дейността на читалището в направленията – **библиотечно обслужване, художествено – творческа дейност, мениджърска дейност.**

Едно от основните звена в читалището е **читалищната библиотека** с отговорник - Вихра Петрова. В екипа на библиотеката влизат Тотка Станчева и Весела Йорданова.

Въпреки необичайната ситуация в страната и обявените извънредни мерки, библиотеката продължи да работи за утвърждаването на своята роля да бъде най-големия съвременен културно-информационен център за цялата община, както и най-голямото книгохранилище на територията й. Продължи да работи за постигането на основните си цели – максимално задоволяване на читателските търсения с литература и информация и качествено обслужване.

Поради наложените противоепидемични мерки, бяхме принудени да затворим изцяло библиотеката от 13 март до 11 май. Работата бе възобновена при намалено работно време за читатели, с оглед на пълната дезинфекция, която се извършва в края на работния ден. Читалнята все още е затворена за читатели. В библиотеката беше направена организация за безопасност на читателите и служителите и бяха разписани и въведени правила за ползване на библиотеката при епидемична обстановка:

Върнатите книги се поставят в чували, където престояват 72 часа, преди да бъдат предоставени отново за ползване; задължително носене на маски; дезинфекция на ръцете; 4 кратно дезинфекциране на повърхности; водене на дневник за дезинфекция.

Поради усложнената обстановка предвидените за 150-годишнината изяви бяха отменени или отложени. Но въпреки това, ние се постарахме с нестандартни средства да продължим своята дейност. Така например традиционният фестивал „Дни на талантите и интересите“, на който библиотеката е основен организатор, се пренесе в интернет пространството. Децата ни изпратиха свои рисунки, видеоклипове с инструментални, вокални изпълнения и танци, снимки на свои домашни любимци и кулинарни творения, презентации и стихотворения, които ние публикувахме на Фейсбук страницата на читалището. За децата – участници в този нетрадиционен фестивал, сме подготвили грамоти. Част от тях бяха връчени на годишното тържество на децата от ДГ „ Мир“.

За времето, когато библиотеката бе затворена за читатели служителите от библиотеката подготвяха текстовете и информацията за записите на читалищните състави, които биваха представяни в интернет.

В началото на 2020 г. стартира кампанията „Да съберем 150 търсени от читателите книги“. Това беше една успешна кампания. До края на годината се отзоваха 18 дарители, които дариха 117 книги на обща стойност 2047 лв. Имаме информация, че въпреки официалния край на кампанията, има още желаещи да дарят. За всички тях сме подготвили благодарствени грамоти. Традицията на дарителството продължава и извън кампанията. В библиотеката са дарени 197 тома.

Пак в началото на годината по повод на годишнината бе обявен конкурс „Най-активен читател за 2020 г.“. Резултатите са отчетени. Победителите в двете възрастови категории бяха наградени на кратка церемония.

През февруари библиотеката бе домакин на една интересна инициатива на младите поети от Литературен клуб “Орфей“ и ученици от НУПИ „Проф. Венко Колев“ – творчески проект, създаден специално за празника на любовта под надслов: „Любовта – алхимията на човешкото битие“. В приятната обстановка на читалнята младежите четоха свои стихове за любовта и представиха свои рисунки.

През изминалата година библиотеката кандидатства и спечели проект по програмата на Министерствоо на културата за обновяване на книжните фондове „Българските библиотеки – съвременни центрове за четене и информираност“. Проектът бе на стойност 4706, 24 лв. С тях бяха закупени 364 тома литература, 122 от които детски, по старателно направен подбор според читателските интереси. По утвърдена вече традиция нашата библиотека си партнира с книжарница „Хирон 3000“ – Варна. С направената ни от тях отстъпка закупихме още 60 тома. Книгите бяха обработени в най-кратък срок и вече са на разположение на читателите.

Екипът на библиотеката винаги се е отнасял с особено внимание към подрастващите. И през изминалата година, въпреки усложнената обстановка, ние се постарахме да осигурим на децата нормален достъп до Детската библиотека. През месеците януари и февруари се проведоха 2 беседи с ученици от 1-ви и 2-ри клас на НУ ”Св. Св. Кирил и Методий“ и СУ „ Васил Левски“ за запознаване с библиотеката и начина за ползване на книги. През месеците март и април поради наложените извънредни мерки, детският отдел преустанови посещенията на читатели, но чрез фейсбук страницата на Детската библиотека бяха представени 25 приказки и детски стихове, представляващи интерес за малките ни читатели. Бяха представени също и 5 статии: „Защо четенето е важно“, книги, подходящи за деца до 7-годишна възраст, „Джани Родари – любимец на поколения деца“, „Робинзон Крузо – вечният пътешественик“ и „100 години от рождението на Валери Петров“.

През май на специална кратка церемония в библиотеката бяха дарени 15 книги от деца от 1-ви “б“ и 3-ти “а“ класове на НУ „Св. Св. Кирил и Методий“, които са предприели инициативата да съберат стара хартия и със средствата (158 лв.) да купят книги за библиотеката. Отново през м. май в Детската библиотека постъпи и друга книга от деца от 4 “а“ кл. с класен ръководител г-жа Олга Константинова от НУ „Христо Ботев“, които със събрани собствени средства са я закупили. През октомври, при стриктно спазване на противоепидемичните мерки, в Детската библиотека се проведе извънкласно четене на ученици от 2-ри клас на НУ „Св. Св. Кирил и Методий“ на тема “Мъдростта на приказките“.

От 30 юни до 28 юли се проведе утвърдилата се вече инициатива „Лятно четене“ в Детската библиотека. Тя стартира с презентация на тема „150 години читалищна дейност в гр. Троян“ по повод на годишнината. Последва я друга интересна презентация – „100 години от рождението на Джани Родари“, дискусии за любимия детски роман „Приключенията на Лукчо“, рисунки на любими герои от него. Освен презентациите, за децата бяха организирани беседи и щафетно четене по повод на 100-годишнината от рождението на Валери Петров, рисунка на случка или герои от „Пет приказки“. Беседа по повод на 170-годишнината от рождението на Иван Вазов, щафетно четене на негови произведения, препоръчани на децата за летен прочит. Представяне и дискусия на новия роман на съвременната детска писателка Мая Дългъчева „Приказки от Оная гора“. Беседа на тема: „Константин Константинов – разказвачът на приказки“ по случай 130-годишнината от неговото рождение, щафетно четене на „Приказки за тебе“ и рисунки на героите, беседа и дискусия за „Робинзон Крузо“, по случай 360 годишнината на неговия автор Даниел Дефо. Освен беседите и презентациите по определени теми, децата имаха възможност да четат заедно и свои любими произведения и да попълват читателски дневник.

На фейсбук страницата на детската библиотека са представени 5 ревюта на най-новите книги в детската библиотека, които предизвикаха интерес у децата през лятото: „Елизабет и тайната на живата вода“, „Приказки от Оная гора“; „Хартиеният принц“; „Робинзон Крузо“; „Пипи Дългото чорапче“.

С цел популяризиране на произведения по определени теми и годишнини за нашите читатели подредихме 6 витрини на теми: „Троян – град с минало, настояще и бъдеще“; „100 години от рождението на Стефан Дичев“; „147 години от гибелта на Васил Иванов Кунчев, Апостола, Левски“; „144 години от гибелта на гения Христо Ботев“; „170 години от рождението на Иван Вазов“; „125 години от рождението на Гео Милев/ Георги Милев Касабов“.

Изготвени са 12 писмени библиографски справки с по над 10 заглавия.

През изтеклата 2020 г. библиотеката публикува 14 статии във в-к „Троянски глас“ с автор Тотка Станчева: “Изкуство и спорт заедно“; „Да съживим една богата и благородна традиция – дарителството“; „ Пожаро-тактическо учение в троянското читалище“; „Нов живот на древен обичай – Сирни Заговезни“; „27 март – Ден на театъра. Повече от 220 пиеси за близо 150 години читалищна дейност“; „45 години с „Усмивка“; „Дни на талантите и интересите – 2020 в Интернет“; „Нестандартните библиотеки“; „Лятното четене – инициатива, срещаща все по-голям интерес у децата“; „100 години от построяването на читалищна сграда в Троян“; „Една книга от фонд „Краезнание“ в унисон със сливовата атмосфера в Троян тези дни“; „Читалищният дух във фестивала на сливата 2020“; „ Лириодендрон по повод 150-годишнината на НЧ „Наука–1870 г.“; „Да съберем 150 търсени от читателите книги“ – дарителска кампания на читалищната библиотека“.

***Статистически данни:***

Наличност на 1.01.2020 г. - 121 801 тома

Постъпили до 31.12.2020 г. - 641 тома, 187 тома от тях в Детски отдел

Отчислени до 31.12.2020 г. - 246 тома

Наличност на 1.01.2021 г. - 122 196 тома

Поради пандемията и поради факта, че читалнята е затворена почти цяла година се наблюдава тенденция към отлив на читатели.

Потребители на библиотеката………………… 1024

От тях до 14 години……....…………………….. 241

Общо посещения…………..………………… 18 364

* Заемна възрастни….…………………. 17 192
* Читалня…………….……………………. 167
* Детски отдел……………………………. 1005

Заети библиотечни материали

* Книги – Заемна възрастни…….……... 21 105
* Периодични издания – Читалня......……..213
* Книги - Детски отдел ……………………1473
* Електронни документи……………………132

Материалната база на читалищната библиотека е много добра. Библиотеката предоставя на своите читатели 9 компютърни работни места – 7 в читалнята и 2 в Детския отдел. Разполагаме с принтер и скенер за подобряване качеството на библиотечните услуги. Успоредно с ежедневната дейност по поддържане на фонда и обслужването на читателите продължават дейностите по попълване на електронните картотеки. Библиотечната документация – Инвентарна книга и Книга за движение на библиотечния фонд е в пълна изрядност. Новопостъпилите книги се обработват в кратки срокове и се предоставят за ползване от читателите. Работната среда е приветлива и спокойна както за служителите, така и за читателите.

**Детска музикална школа** е най – старата и утвърдена учебна форма към читалището в нашия град. В настоящия момент обучението е индивидуално, два пъти в седмицата. Класовете са по пиано, флейта, блок флейта, китара и акордеон. Възрастта на участниците е от предучилищна възраст до 19-годишни, когато се завършва курсът на обучение в Детска музикална школа. В школата се обучават около 80 ученика.

Поради възникналата през годината пандемична обстановка работата на преподавателите в школата бе затруднена в известна степен. Основен проблем е отпадането на част от децата, по решение на родителите им, с цел да ги предпазят. Това доведе до затруднения в събирането на месечните такси.

Намален бе броят на изявите на децата, които са част от тяхното художествено развитие. Не се проведоха и годишни продукции по отделните инструменти.

Въпреки това, Детска музикална школа успя да реализира следните участия през 2020 г.:

-Онлайн проведени „Дни на талантите и интересите“ – м. април

-Концерт на преподавателите от ДМШ „Стих и музика за светите братя“-24 май

-Концерт на възпитаници на ДМШ – 30 юни

-Концерт на преподавателите от ДМШ – 1 юли

-Флашмоб на деца от ДМШ - 28 юни

-Флашмоб на китаристите от ДМШ - 28 юли и 11 август

-Български фестивал на сливата – 21.09. - Орешак

-Участие на ДМШ в „Сутрешно сливово шоу“ – 22.09. - Троян

Повечето от изброените мероприятия се проведоха на открито, което е възможно благодарение на реализирания проект за оборудване на читалището, чрез който се закупиха електронни пиана и нашите преподаватели и ученици имат възможност за изява и извън сградата на читалището. Детската музикална школа изнесе основния товар на читалищната програма в епидемиологичната обстановка.

**Дует „Фантазия“** навърши 29 години творческа дейност през 2020 г. В дуета участват преподаватели от Детската ни музикална школа – Амория Маркова – пиано, и Мариета Куцарова – флейта.

Поради създалата се епидемиологична обстановка в страната, Дует „Фантазия“ има няколко участия през 2020 г., предимно в общи концерти на Детска музикална школа и Български фестивал на сливата - Троян.

Ръководител на **Вокална студия “Усмивка“** е Надежда Бурева. Тя работи вече трета година с децата и резултатите са налице.

В началото на 2020 година в състава на ВС „Усмивка“ участват 15 деца на възраст между 5 и 10 години. С тях се работи индивидуално и групово.

След промяната на обстановката, във връзка с Covid ‐ 19, три от децата, по желание на родителите си преустановиха временно заниманията си по пеене.

Поради забраната за групови репетиции се наложи да се премине изцяло към индивидуално обучение. Това затрудни разпределението на часовете, защото всички деца са свободни след 16.30 ч. Наложи се някои от тях да идват 1 път в седмицата, което не е достатъчно за развитието им.

Също така забраната за групови репетиции прави невъзможно развитието им като ансамбъл ‐ няма как да се работи върху изравняване на звука, спятост и т.н..

Проблем е и липсата на достатъчно изяви, като част от тяхното развитие. Не бе проведена и годишна продукция ‐ концерт.

Участия на ВС „Усмивка“ през 2020 г.:

-Благотворителен концерт „Изкуство и спорт заедно“ 22.01.

-Дни на талантите и интересите – онлайн

-Концерт „Слово и музика“ за светите братя“ – 24.05.

-Концерт „Сутрешно сливово шоу“ – 22.09.

В състава на **Фолклорен ансамбъл „Траяна“** за 2020 г. влизат 40 деца, разделени в две възрастови групи с ръководител Васил Гърмолов, концертен състав с 22 танцьора, трима участника от трио „Накит“ с ръководител Весела Марешка и над 120 танцьори в двете групи към „Ха, за здраве“ – начинаещи и напреднали. Общо във Фолклорен ансамбъл „Траяна“ участват около 200 танцьора.

От месец септември 2019 г. до 01.10.2020 г. ФА „Траяна“ работи с нов хореограф и ръководител г-н Мартин Мочков - хореограф на Северняшки ансамбъл гр. Плевен, трупата на Нешка Робева, Ансамбъл „Тракия“ и др. Той отговаряше за работата на концертния състав на ансамбъла и групата „Ха, за здраве“. През това време в ансамбъла бяха поставени от г-н Мочков два нови танца. „Запас“ - мъжки и „Ладуване“ – женски. Поради епидемиологичната обстановка, танците не бяха завършени. Предстои през 2021 г. те да бъдат отиграни и да станат част от репертоара на ансамбъла.

От месец септември 2020 г. е назначен хонорован реквизитор на ФА „Траяна“ – Таня Макавеева, която се грижи за реквизита и окомплектоването на всички костюми на ансамбъла.

От месец октомври 2020 г. с ансамбъла работи Радослав Бачевски, а корепетитор на детския състав е Надежда Бурева.

Изминалият сезон ФА „Траяна“ участва във фолклорен фестивал в гр. Велико Търново.

През 2020 г. ансамбъл „Траяна“ взе участие в празника Сирни заговезни и „Български фестивал на сливата“ в Троян и Орешак. Участието във фестивала на сливата нямаше да се реализира без съдействието на танцьорката Десислава Чолакова.

От читалището беше осъществен благотворителен концерт „Изкуство и спорт заедно“ – в помощ на баскетболен клуб „Чавдар“ - Троян, в който участва детският състав на ФА „Траяна“.

От месец март, поради ковид19, репетициите бяха преустановени.

От 1 октомври 2020 г. ръководители на групата за хора „Ха, за здраве“ са Илиан Данаилов и Галина Асенова. През краткото време, през което групата работи, бяха разучени нови хора и нови традиции. Имаше интерес от желаещите да се разтоварват в „Ха, за здраве“ и вече има нови членове, които попълниха редовете на групата.

Репетициите преминават при строги епидеологични мерки, свързани с дезинфекция и отстояния при работа в залата.

Всички танцьори осъзнават тежката ситуация и с разбиране подхождат отговорно през тази трудна не само за нас година. Надяваме се всички, че през новия сезон ще имаме възможност да продължим работа и с желание да утвърдим традициите на ФА „Траяна“ и групата за хора „Ха, за здраве“.

**Школата по изобразително изкуство** започна 18-та си година през 2020 г. Нейн ръководител е Маргрет Креклешка. През годината работиха 23 деца на възраст от 5 до 13 години. Поради обстоятелствата, школата работи само един месец. За това кратко време децата успяха да участват в един конкурс – "България в сърцата и мечтите ни", гр. Шумен. Класираните деца са:

Втора възрастова група:

- трета награда- Зара Маринова - 9 г.

- поощрителна награда - Михаил Маринов - 8 г.

Трета възрастова група:

- поощрителна награда - Преслав Стоянов - 11 г.

- специална награда - Ивайло Шопов - 23 г.

В часовете децата рисуват с различни материали - флумастери, пастели, акварелни и темперни бои. Работят с глина, правят апликации, а също така и мозайки от плочки, рисуват шишета, плочки и др.

Всяка година около 1 юни правим годишна изложба с творби на децата във фоайето на Читалището. Творбите от изложбата остават цялото лято на вниманието на гражданите и гостите на гр. Троян.

**Дамският камерен хор** е с диригент Весела Марешка и корепетитор Надежда Бурева - акордеон. Хорът се състои от 25 хористки на възраст между 49 и 70 години. Репертоарът на хора е много богат: обработен фолклор, планинарски песни, църковни песнопения и т.н.

Поради забраната за групови репетиции, свързана с Covid-19, хорът изцяло преустанови дейността си от м. март до м. август.

Участията, които успя да реализира през 2020 г. са:

-„Сирни заговезни в Троян“ – м. март

-Освещаване на скит „Свети Никола“ с. Орешак – м. август

-„Български фестивал на сливата“ в Орешак и Троян – м. септември

Ръководител на **Студия „Гласове**” е г-жа Мариета Жекова**.** През 2020 г. в студията се обучават около 13 солисти от 6 до 28 години. Децата развиват певческите си възможности в различни жанрове. Студията навърши 15 години и вече има завършили възпитаници, които професионално се занимават с музика - създават авторски песни с клипове.

Въпреки сложната обстановка, в която работи студията, се реализираха следните участия:

1. 15-16.02.2020 г. – участие на Паолена Бънджева в Националния фестивал-конкурс „Evergreen Fest 2020“ – София /удостоена с Диплом/;

* Диплом за принос във вокалната педагогика за Мариета Жекова от Директора на фестивала – Румяна Коцева;

1. 14.02.2020 г. – участие на Мира Попова и Александра Николова с вокални изпълнения в градския концерт по случай Сирни Заговезни /парк „Къпинчо“/;
2. 18.02.2020 г. - тържествен концерт по случай патронния празник на СУ „Васил Левски“ в салона на НЧ „Наука-1870 г.“;
3. Участие на Ралица Игнатовска и Даная Петкова в градския концерт за 3 март – салона на НЧ „Наука-1870 г.“;
4. Участие на голям брой ученици от Студията в музикалния фестивал – преглед на патриотичната песен, организиран от НУ „Св. Св. Кирил и Методий“ по случай 100-годишния му юбилей;
5. Участие на ученици-певци от Студията в изработването на рекламен клип на СУ „Васил Левски“ по случай 24 май. Клипът беше излъчен по БНТ;
6. Тържествено изпращане-концерт /с участието на солисти от Студията/ на Випуск 80 в двора на СУ „Васил Левски“ - /26.06.2020 г./;
7. Международен музикален конкурс за вокални изпълнители, вокални формации и групи „СУПЕР 8“:

* Победител на седмицата – Преслав Делчев /втора възрастова група: солисти от 8 до 10 години/;
* Победител на седмицата – Мира Попова /трета възрастова група: солисти от11 до 13 години/;
* Победител на седмицата /класация на водещите/ – Мира Попова /трета възрастова група: солисти от 11 до 13 години/;

1. XXIX-ти Европейски младежки Поп–рок конкурс „Сарандев“ – Добрич, 09.11.2020 г. - /онлайн издание/:

* поощрителна награда – Мира Попова /първа възрастова група/;

1. 20.09.2020 г. - Празник на сливата: участие на Ани Ненова с вокални изпълнения в концерта на софийския ансамбъл „Супер 8“ /пл. „Възраждане“/;
2. 20.09.2020 г. – Празник на Сливата: 40 минутен концерт на Студията на площад „Възраждане“ преди Дони и Нети;
3. 21.09.2020 г. – Празник на сливата: участие на Ралица Игнатовска с вокално изпълнение в концерта на състави от НЧ „Наука – 1870 г.“ /пл. „Възраждане“/;
4. 13.10.2020 г. – „Троян в мен“: самостоятелен концерт на Студията по случай празника на града и 150 години читалищна дейност /салона на НЧ „Наука – 1870 г.“/;
5. Международен конкурс за младежко медийно изкуство „Арлекин“ /категория вокал – „Киното – моя любов, моя песен“/:

* Класация на професионалното международно жури:
* Първа награда: Мира Попова /първа възрастова група, категория солисти/;
* Първа награда: Ани Ненова /трета възрастова група, категория солисти/;
* Трета награда: Мартин Николов /трета възрастова група, категория солисти/;
* Втора награда: дует Ани Ненова и Мартин Николов /четвърта възрастова група, категория ансамбли/;
* Класация на Младежкото международно жури:
* Втора награда: Мира Попова /първа възрастова група, категория солисти/;
* Втора награда: Ани Ненова /трета възрастова група, категория солисти/;
* Първа награда: Мартин Николов /трета възрастова група, категория солисти/;
* Първа награда: дует Ани Ненова и Мартин Николов /четвърта възрастова група, категория ансамбли/;

1. Клипове за БНР, солисти на Биг бенда – Христо Христов, Ани Ненова и Михаил Диндев, м. октомври

Студията се подпомага както от спонсори, така и от родителите на участниците в нея.

Най-важното постижение на **театралния състав** през изминалата 2020 г. е, че въпреки пандемията, дейността не спря. Нашите самодейци продължиха да бъдат ангажирани с културния живот на Троян по един градивен и безопасен начин.

Това постижение дава плод под формата на спектакъла "Животът макар и кратък" от Станислав Стратиев, поставен от Теодор Лука, който е и художествен ръководител на състава. Репетициите на пиесата се проведоха хибридно, когато условията го позволяваха се събираха на малки групи, работеха дистанцирано и спазваха мерките за безопасност. Когато ситуацията не позволяваше, репетициите бяха онлайн и асинхронно. Резултатът бе, че не само реализираха успешно и безопасно премиера през 2020 година, а и здравето на любителите театрали и екипа на читалището бе предпазен.

Друг проект, върху който работиха нашите театрали през 2020 г. и който скоро се надяваме да даде плод, е премиера на първата читалищна радио драма "Вечеря с Андре". Аудио спектакълът е уникално предизвикателство за театралния ни състав и начин да не прекъсва дейността си, независимо от неблагоприятната ситуация.

Като заключение можем да кажем, че 2020 г. макар и трудна за всички артисти по света, бе продуктивна за театралния състав при НЧ "Наука - 1870 г."

**Дружеството на троянските писатели** е създадено след промените в България. Дотогава то се е назовавало Литературен клуб „Минко Николов“. А след това приема името Дружество на троянските писатели. В него днес членуват 30 поети и писатели. Председател на дружеството е г-н Илия Ганчев. От две години към него се присъединиха и авторите от Литературен клуб „Орфей“ с ръководител г-жа Лина Борджиева.

Създалата се сложна епидемиологична обстановка попречи и на интензивната работа на дружеството. Представиха се следните автори:

1. Поетът Харалан Недев представи на троянската общественост своята последна книга със стихотворения и есета „Озарения-4“.

2. Литературният клуб „Орфей“ към Дружеството на троянските писатели издаде алманах „Гласът на душата“ с редактор Лина Борджиева. Сборникът беше представен онлайн.

3. Писателката Снежина Бунарджиева гостува на троянските писатели с книгата „Защо яйцето не е квадратно“.

4. По кабелната телевизия „Зетра“ беше представен от Христина Петрова троянският поет Иван Калчев.

5. Поетесата Денка Иванова издаде сатиричната книга „Зъбери“.

В раздела **художествено – творческа дейност** трябва да отбележим и следните организирани мероприятия:

Традиционно през 2020 г. за 14-ти пореден път реализирахме обичая **„Сирни заговезни в Троян“,** който е много атрактивен и посещаван от жители и гости на града.

Връчване приза на името на Николай Ганков в **Деня на театъра** - 27 март не успя да се състои поради преустановените читалищни мероприятия, съгласно заповед на здравния министър.

Съорганизатори бяхме и на поредното издание на **„Български фестивал на сливата“.** Читалището организира на 90% празника в Национално изложение на занаятите – с. Орешак, където бе отбелязана и 150-та годишнина от създаването на читалищната дейност в Троян. Активно беше и участието на нашето читалище в празниците от фетивала на троянска сцена.

За съжаление успяхме да реализираме малко гостуващи театрални постановки и концерти. Кинопрожекциите също бяха преустановени.

Реализирахме много успешно, с Национално изложение – Орешак, детски куклен театър и концерт на Веселин Маринов. Надяваме се това партньорство да продължи и за напред, като всяка събота да реализираме сутрешно представление за деца и вечерно за възрастни.

**Партньорства и членства на НЧ „Наука – 1870 г.“**

- партньори сме на всички детски градини, училища и читалища в Община Троян;

- добри партньорски практики имаме с Община Троян, Музей на занаятите, Национално изложение на художествените занаяти - с.Орешак, Галерия „Серякова къща”, НПО (Посока „Европа”, Сдружение „МИГ Троян и Априлци”, Туристическите дружества в града), Пенсионерски клуб, Църковно настоятелство на Храм „Св. Петка Параскева” и др.;

- партньорство с регионални медии;

- добро партньорство имаме и с бизнеса в града;

- член сме на Съюза на народните читалища, НД „Традиция“ и Сдружение “МИГ Троян, Априлци и Угърчин“;

Част от социалната политика на читалището е предоставянето на билети на по-ниски цени за хора с увреждания, както и улесняване на техния достъп до театралния салон. Читалищното настоятелство е регламентирало и по-ниско заплащане на такси за деца от социално слаби семейства при посещение и обучение в читалищните формации.

Работим с представители на етнически общности и различни възрастови групи, помагайки им да придобият начална компютърна грамотност.

Добра практика се оказа и организирането на пътувания до различни градове в страната за посещение от троянци на различни културни събития – концерти, театри, опери и др.

Реализирали сме много добро партньорство с ръководството на общината, с кмета на гр.Троян г-жа Донка Михайлова, с Общински съвет - Троян и представителите на троянския бизнес.

НАРОДНО ЧИТАЛИЩЕ „НАУКА – 1870 г.”

гр.Троян, пл.Възраждане

секретар (0670) 62060

библиотека

организатори (0670) 64323

моб. тел. 088 8757460

e-mail: [nauka\_tr@mail.bg](mailto:nauka_tr@mail.bg)

URL [www.naukatroyan.org](http://www.naukatroyan.org)

Изготвил,

Ст. Марешка